एक हेक्टेयर पर 40 क्विंटल से ज्यादा गेहूं नहीं खरीदेगी सरकार
समर्थन मूल्य पर गेहूं की खरीदी 27 मार्च से शुरू होगी। कृषि विभाग ने इसकी तैयारियां शुरू कर दी है। इस बार पंजीयन और सत्यापन के अनुसार ही गेहूं की खरीदी होगी। उत्पादन ज्यादा होने के बाद गेहूं खरीदी नहीं की जाएगी। यानी एक हेक्टेयर पर 40 क्विंटल से ज्यादा गेहूं नहीं खरीदा जाएगा। ऐसी स्थिति में किसानों को मंडी या फिर बाजार में गेहूं बेचना होगा। ऐसा पहली बार हो रहा है, क्योंकि किसानों की आड़ में कथित किसान खराब गेहूं बेचते थे।
समर्थन मूल्य पर अब कथित किसान खराब गेहूं नहीं बेच पाएंगे। प्रभारी जिला खाद्य एवं आपूर्ति अधिकारी एचएस चौधरी ने बताया किसान की खेती के रकबे के अनुसार ही गेहूं की खरीदी के निर्देश मिले हैं। साफ्टवेयर में कितना रकबा है, कितने गेहूं की खरीदी करनी है। इसकी जानकारी मिल जाती है। जिले में इस बार 1 लाख 41 हजार 500 हेक्टेयर क्षेत्र में गेहूं की बोवनी हुई है। 65 खरीदी केंद्रों में 27 मार्च से 27 मई तक खरीदी होगी। पिछले साल 58 हजार 840 मीट्रिक टन गेहूं खरीदा गया था। विशेषज्ञों की माने तो किसानों की सरकारी केंद्रों पर गेहूं बेचने की रुचि कम होती जा रही है। पिछले साल बहुत कम किसानों ने गेहूं बेचा था। इसका प्रमुख कारण कम दाम मिलने व ऋण की वसूली होना था।
20 हजार 109 किसानों ने कराया पंजीयन-जिले में पिछले साल 50 हजार से ज्यादा किसानों का पंजीयन हुआ था। इसमें 12,916 किसानों ने गेहूं खरीदा था। इस साल कुल 20 हजार 109 किसानों ने पंजीयन कराया है। यह स्थिति पिछले साल की तुलना में आधी से भी कम है। फिलहाल 28 फरवरी तक 10 हजार 525 किसानों ने ही सत्यापन कराया है। आगे रजिस्ट्रेशन व सत्यापन की तारीख बढ़ सकती है, क्योंकि आधे किसानों का सत्यापन नहीं हो पाया है।
अभी समर्थन मूल्य की घोषणा नहीं हुई
गेहूं के दामों को लेकर स्थिति ऊंची-नीची बनी होने से समर्थन मूल्य को लेकर कोई घोषणा नहीं हुई है। वर्तमान में मंडी में गेहूं के दाम 17 से 18 सौ रुपए प्रति क्विंटल है, जबकि बाजार में 2000 से 2200 रुपए प्रति क्विंटल गेहूं फुटकर में बेचा जा रहा है।
hin_Deva hin_Deva hin_Deva hin_Deva hin_Deva hin_Deva